钦定古今图书集成/明伦汇编/闺媛典/第366卷 > 《真真曲》贝琼
## 钦定古今图书集成/明伦汇编/闺媛典/第366卷 > 《真真曲》贝琼

姚文公为承旨时，一日玉堂燕集，声伎毕奏，有《真真》者操《南音》，公疑而问之，泣对曰：“妾建宁人，西山之苗裔也。父司筦库于济宁，坐盗用县官财，卖妾以偿，遂流落倡家。” 公悯之，遣使白丞相三宝，奴为落籍，且谓翰林属官王杕曰：“汝无妻，以此姬配汝，吾即其父也。” 资装皆出于公。杕字杕华，后官至翰林待制。噫以西山之贤，子孙陵迟，疑不至于此。然辱于始而正于终，是亦天也。《筼谷笔谈》记其事，予乃赋四十二韵，而沉郁凄婉，亦足以尽其大略矣。

“断丝弃道边，何日缘长松。”堕羽别炎洲，不复巢梧桐。
请君且勿饮，听我歌懊憹。在昔全盛时，冠盖纷相从。
盘游易水上，意气天山雄。金刀手割鲜，酒给葡萄浓。
坐有一枝春，秀色不可双。娉婷刘碧玉，绰约商玲珑。
宝髻金雀钗，已觉燕赵空。或闻操南音，未解歌北风。
上客惊且疑，姓字初未通。问之惭复泣，乃起陈始终。
妾本建宁女，远出西山翁。父母生妾时，谓是金母童。
梨花锁院落，燕子窥帘栊。迢迢官朔方，南归山水重侵贷国有刑，桎梏加父躬。粥女以自赎，白璧沦泥中。
秋娘教歌舞，声价倾新丰。永为倡家妇，遂属梨园工。
览镜拂新翠，吹箫和小红。身居十二楼，屡入明光宫。
京华多少年，门外嘶青骢。自伤妾薄“命，失路随秋蓬。
不如孟光丑，犹得嫁梁鸿。”客闻为三叹，祖德宁未崇。
回黄忽变绿，人事何匆匆。有客伤缇萦，无人怜蔡邕。
遣使白丞相，削籍归旧宗。小史三十馀，勿恨相如穷。
配汝执箕帚，今夕看乘龙。鸳鸯并玉树，鹦鹉开金笼。
银甲不复整，红牙不复从。提瓮自汲水，𫄨绤亦御冬。
应非事羊侃，颇类归建封。“琵琶感商妇，老大犹西东。
崔徽怨憔悴，浪写丹青容。依依章台柳，落絮春无踪。
小妾恨题驿，竟与琼奴同。时多困坎坷，事或欣遭逢。
焉知百尺井，欻登群玉峰。借问为者谁，内相姚文公。”